Verkfall myndi ná til meira en hundrað fyrirtækja á Akranesi Í gærmorgun hófst kosning um verkfall starfsfólks á almennum vinnumarkaði . Atkvæðagreiðslu lýkur á miðnætti að kvöldi mánudagsins 20. apríl . Vilhjálmur Birgisson formaður Verkalýðsfélags Akraness ítrekar í pistli á heimasíðu félagsins mikilvægi þess að félagsmenn taki þátt í kosningunni og segi „ já “ við verkfalli . Með því séu þeir að knýja fram þá sanngjörnu kröfu að lágmarkslaun á Íslandi verði orðin 300 þúsund eigi síðar en innan þriggja ára . Verkfall myndi hafa mjög víðtæk áhrif á Akranesi enda mun það ná til 116 fyrirtækja , að sögn Vilhjálms . Fjölmennustu hóparnir eru tengdir sjávarútvegsfyrirtækjum eins og HB Granda . Því til viðbótar myndi verkfall hafa víðtæk áhrif svo sem hjá iðnfyrirtækjum , á flutningafyrirtæki , rútufyrirtæki , verktakafyrirtæki , lifrarbræðsluna , hrognavinnslu , ræstingar , bensínstöðvarnar og meira að segja myndi verkfall ná til starfsmanna Spalar sem vinna í gjaldskýlinu við Hvalfjarðargöngin . „ Með öðrum orðum , verkfallið mun hafa mjög víðtæk áhrif jafnt á sjávarútvegsfyrirtæki og ferðaþjónustu sem og önnur fyrirtæki , “ segir Vilhjálmur Birgisson . Ljóst er á framasögðu að ef til verkfalls á almennum vinnumarkaði kemur mun það hafa víðtæk áhrif um allt Vesturland .